Document ID: 32013R0617

KOMISIJAS REGULA (ES) Nr. 617/2013
(2013. gada 26. jūnijs),
ar ko Eiropas Parlamenta un Padomes Direktīvu 2009/125/EK īsteno attiecībā uz ekodizaina prasībām datoriem un datoru serveriem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Direktīvu 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem (1), un jo īpaši tās 15. panta 1. punktu,
pēc apspriešanās ar Direktīvas 2009/125/EK 18. pantā minēto Apspriežu forumu,
tā kā:
(1)
Saskaņā ar Direktīvu 2009/125/EK Komisijai ir jānosaka ekodizaina prasības ar enerģiju saistītiem ražojumiem, kuriem ir būtisks pārdošanas un tirdzniecības apjoms, būtiska ietekme uz vidi un kuriem bez pārlieku augstām izmaksām ir iespējams būtiski samazināt ietekmi uz vidi.
(2)
Direktīvas 2009/125/EK 16. panta 2. punkta a) apakšpunktā paredzēts, ka saskaņā ar 19. panta 3. punktā minēto procedūru un 15. pantā noteiktajiem kritērijiem, kā arī pēc apspriešanās ar Apspriežu forumu Komisijai atbilstīgos gadījumos ir jāievieš īstenošanas pasākums attiecībā uz biroja iekārtām.
(3)
Komisija ir veikusi priekšizpēti, kurā ir analizēti datoru tehniskie, vides un ekonomiskie aspekti. Priekšizpētē piedalījās ieinteresētās personas un puses no Eiropas Savienības un trešām valstīm, un priekšizpētes rezultāti ir publiskoti.
(4)
Priekšizpētē konstatēja, ka datoru elektroenerģijas patēriņa rentabls uzlabojumu potenciāls laikposmā no 2011. līdz 2020. gadam tiek lēsts aptuveni 93 TWh apmērā, kas atbilst 43 Mt CO2 emisiju, savukārt 2020. gadā - 12,5-16,3 TWh apmērā, kas atbilst 5,0-6,5 Mt CO2 emisiju. Tādējādi datori ir ražojumu grupa, kurai būtu jānosaka ekodizaina prasības.
(5)
Tā kā vienkāršoto klienta galddatoru, darbstaciju, mazserveru un datoru serveru energoietaupījumu potenciāls lielā mērā ir saistīts ar to iekšējo barošanas avotu efektivitāti un tā kā šo ražojumu iekšējā barošanas avota tehniskās specifikācijas ir līdzīgas galddatoru un integrēto galddatoru tehniskajām specifikācijām, šīs regulas noteikumi par iekšējā barošanas avota efektivitāti būtu jāpiemēro arī iepriekš minētajiem ražojumiem. Tomēr vienkāršoto klienta galddatoru, darbstaciju, mobilo darbstaciju, mazserveru un datoru serveru citus ekoloģisko raksturlielumu aspektus varētu aplūkot konkrētākā Direktīvas 2009/125/EK īstenošanas pasākumā.
(6)
Displejiem ir atšķirīgi parametri, tādēļ tos nevajadzētu ietvert šīs regulas darbības jomā. Tomēr, ņemot vērā to būtisko ietekmi uz vidi un ievērojamo uzlabojumu potenciālu, tos varētu aplūkot citā pasākumā, ar ko īsteno Direktīvu 2009/125/EK un/vai Eiropas Parlamenta un Padomes 2010. gada 19. maija Direktīvu 2010/30/ES par enerģijas un citu resursu patēriņa norādīšanu ražojumiem, kas saistīti ar energopatēriņu, izmantojot etiķetes un standarta informāciju par precēm (2).
(7)
Ekodizaina prasībām nevajadzētu būtiski negatīvi ietekmēt ražojuma funkcionalitāti vai patērētājus, it sevišķi saistībā ar ražojuma cenas pieejamību, aprites cikla izmaksām un nozares konkurētspēju. Turklāt prasībām nevajadzētu ražotājiem uzlikt pienākumu izmantot patentētu tehnoloģiju vai piemērot pārmērīgu administratīvo slogu, kā arī tām nevajadzētu negatīvi ietekmēt veselību, drošību un vidi.
(8)
Izmantojot esošās nepatentētās un rentablās tehnoloģijas, ir iespējams panākt datoru energoefektivitātes paaugstināšanos, tādējādi samazinot kopējās izmaksas, kas saistītas ar to iegādi un ekspluatāciju.
(9)
Ekodizaina prasības būtu jāievieš pakāpeniski, lai sniegtu ražotājiem pietiekami daudz laika šīs regulas darbības jomā ietverto ražojumu konstrukcijas maiņai. Grafiks būtu jānosaka tā, lai nodrošinātu, ka netiek negatīvi ietekmēts datoru piedāvājums un ka tiek ņemtas vērā ražotāju, jo īpaši mazo un vidējo uzņēmumu, izmaksas, vienlaikus nodrošinot, ka šīs regulas mērķi tiek sasniegti laikus.
(10)
Šīs regulas pārskatīšana ir paredzēta ne vēlāk kā pēc trīsarpus gadiem pēc tās stāšanās spēkā.
(11)
Datoru energoefektivitāte būtu jānosaka ar mūsdienīgām, uzticamām, precīzām un reproducējamām mērīšanas metodēm, tostarp attiecīgos gadījumos saskaņotiem standartiem, kas noteikti saskaņā ar piemērojamiem Eiropas standartizācijas tiesību aktiem (3).
(12)
Tā kā ekodizaina prasības attiecībā uz elektrisko un elektronisko mājsaimniecības un biroja iekārtu elektroenerģijas patēriņu gatavības un izslēgtā režīmā nav pilnībā piemērotas datoru parametriem, Komisijas 2008. gada 17. decembra Regulu (EK) Nr. 1275/2008, ar ko īsteno Eiropas Parlamenta un Padomes Direktīvā 2005/32/EK iestrādātās ekodizaina prasības attiecībā uz elektrisko, elektronisko mājsaimniecības un biroja iekārtu elektroenerģijas patēriņu gatavības un izslēgtā režīmā (4), nevajadzētu piemērot datoriem. Tādēļ šajā regulā būtu jānosaka īpašas prasības attiecībā uz datoru energopatēriņa vadību, kā arī elektroenerģijas patēriņu miega, izslēgtā un minimālās jaudas režīmā un būtu attiecīgi jāgroza Regula (EK) Nr. 1275/2008.
(13)
Neraugoties uz datoru izslēgšanu no Regulas (EK) Nr. 1275/2008 darbības jomas, Komisijas 2009. gada 6. aprīļa Regulas (EK) Nr. 278/2009 par Eiropas Parlamenta un Padomes Direktīvas 2005/32/EK īstenošanu attiecībā uz ekodizaina prasībām par ārējo barošanas avotu patērēto jaudu bezslodzes režīmā un vidējo aktīvo efektivitāti (5) noteikumus piemēro ārējiem barošanas avotiem, ko laiž tirgū ar datoriem.
(14)
Atbilstīgi Direktīvas 2009/125/EK 8. pantam ar šo regulu būtu jānosaka piemērojamās atbilstības novērtēšanas procedūras.
(15)
Lai būtu vieglāk veikt atbilstības pārbaudes, ražotājiem būtu jāsniedz Direktīvas 2009/125/EK IV un V pielikumā minētajā tehniskajā dokumentācijā ietvertā informācija, ciktāl šī informācija ir attiecināma uz šajā regulā noteiktajām prasībām.
(16)
Lai nodrošinātu godīgu konkurenci, panāktu iecerētos enerģijas ietaupījumus un nodrošinātu, ka patērētāji saņem pareizu informāciju par ražojuma energoefektivitāti, šajā regulā būtu nepārprotami jānorāda, ka pielaides, kas valstu tirgus uzraudzības iestādēm jāievēro, veicot fiziskos testus, lai noteiktu, vai energopatēriņu ietekmējošā ražojuma konkrētais modelis atbilst šai regulai, ražotāji nedrīkst izmantot, lai varētu deklarēt labākus modeļa rādītājus, nekā iespējams pamatot ar ražojuma tehniskajā dokumentācijā minētajiem mērījumiem un aprēķiniem.
(17)
Jānosaka kritēriji tādiem patlaban pieejamiem ražojumiem, kam ir augsta energoefektivitāte. Tādējādi tiks nodrošināta informācijas plaša pieejamība un viegla piekļuve tai, jo īpaši maziem un vidējiem uzņēmumiem, kas savukārt veicinās labāko konstrukciju tehnoloģiju integrāciju un efektīvāku ražojumu izstrādi energopatēriņa samazināšanai.
(18)
Šajā regulā paredzētie pasākumi ir saskaņā ar atzinumu, ko sniegusi atbilstīgi Direktīvas 2009/125/EK 19. panta 1. punktam izveidotā komiteja,
IR PIEŅĒMUSI ŠO REGULU.
1. pants
Priekšmets un darbības joma
1. Šajā regulā ir noteiktas ekodizaina prasības attiecībā uz datoru un datoru serveru laišanu tirgū.
2. Šo regulu piemēro turpmāk uzskaitītajiem ražojumiem ar barošanu tieši no maiņstrāvas elektrotīkla, arī ar ārēju vai iekšēju barošanas avotu:
a)
galddatoriem;
b)
integrētajiem galddatoriem;
c)
piezīmjdatoriem (tostarp planšetdatoriem, ievadvirsmas datoriem un mobilajiem vienkāršotajiem klientdatoriem);
d)
vienkāršotajiem klienta galddatoriem;
e)
darbstacijām;
f)
mobilajām darbstacijām;
g)
mazserveriem;
h)
datoru serveriem.
3. Šo regulu nepiemēro šādām ražojumu grupām:
a)
asmenssistēmai un komponentiem;
b)
serveru ierīcēm;
c)
vairākmezglu serveriem;
d)
datoru serveriem ar vairāk nekā četrām procesora ligzdām;
e)
spēļu konsolēm;
f)
dokstacijām.
2. pants
Definīcijas
Izmanto turpmāk uzskaitītās definīcijas:
1)
“dators” ir ierīce, kas veic loģiskas operācijas un apstrādā datus, spēj izmantot ievadierīces un izvadīt informāciju uz displeja un kas parasti ietver centrālo procesoru (CPU) operāciju izpildei. Ja CPU nav, ierīcei ir jāfunkcionē kā klienta vārtejai uz datora serveri, kas darbojas kā skaitļošanas procesors;
2)
“datora serveris” ir skaitļošanas ierīce, kas sniedz pakalpojumus un pārvalda tīklā esošos resursus klientierīču, piemēram, galddatoru, piezīmjdatoru, vienkāršoto klienta galddatoru, interneta protokola (IP) tālruņu, vai citu datoru serveru vajadzībām. Datora serveri parasti laiž tirgū izmantošanai datu centros un birojos/uzņēmumos. Datora serverim galvenokārt piekļūst ar tīkla savienojumiem, nevis ar tiešām lietotāju ievadierīcēm, piemēram, tastatūru vai peli.
Datora serverim ir šādi parametri:
a)
tas ir paredzēts, lai atbalstītu datoru serveru operētājsistēmas (OS) un/vai hipervizorus, un tas ir paredzēts lietotāja uzstādītu uzņēmumu lietojumprogrammu palaišanai;
b)
tas atbalsta kļūdu labojošo kodu (ECC) un/vai buferatmiņu (tostarp gan divrindu buferatmiņas moduļus (DIMM), gan platē buferētas konfigurācijas);
c)
tas tiek laists tirgū ar vienu vai vairākiem maiņstrāvas-līdzstrāvas barošanas avotiem;
d)
visiem procesoriem ir piekļuve kopīgotai sistēmas atmiņai, un tie ir neatkarīgi redzami vienai OS vai hipervizoram;
3)
“ārējais barošanas avots” ir ierīce, kam ir šādi parametri:
a)
tā ir paredzēta elektrotīkla avota ieejā pievadītās maiņstrāvas pārveidošanai zemākā līdzstrāvas vai maiņstrāvas izejas spriegumā;
b)
ar to vienlaikus var pārveidot tikai vienā līdzstrāvas vai maiņstrāvas izejas spriegumā;
c)
tā ir paredzēta lietošanai kopā ar atsevišķu ierīci, kas ir primārais patērētājs;
d)
tā neatrodas vienā fiziskā korpusā ar primāro patērētāju;
e)
tā ir pieslēgta ierīcei, kas ir primārais patērētājs, izmantojot apmaināmu vai neapmaināmu kontaktspraudni/kontaktrozeti, kabeli, vairākdzīslu vadu vai citu vadu;
f)
tās tehnisko datu uzraksta plāksnītē norādītā izejas jauda nepārsniedz 250 W;
4)
“iekšējais barošanas avots” ir komponents, kas paredzēts elektrotīkla avota ieejā pievadītās maiņstrāvas sprieguma pārveidošanai uz līdzstrāvas spriegumu(-iem), lai nodrošinātu barošanu datoram vai datora serverim, un tam ir šādi parametri:
a)
tas atrodas datora vai datora servera korpusā, bet ne uz datora vai datora servera pamatplates;
b)
barošanas avots ir savienots ar elektrotīklu, izmantojot vienu kabeli bez jebkādām elektriskajām starpshēmām starp barošanas avotu un elektrotīklu;
c)
visi elektriskie savienojumi starp barošanas avotu un datora vai datora servera komponentiem (izņemot līdzstrāvas savienojumu ar integrētā galddatora displeju) atrodas datora korpusā.
Iekšējos līdzstrāva-līdzstrāva tipa pārveidotājus, ko izmanto, lai vienu līdzstrāvas spriegumu no ārējā barošanas avota pārveidotu vairākos spriegumos izmantošanai datorā vai datora serverī, neuzskata par iekšējiem barošanas avotiem;
5)
“galddators” ir dators, kura galvenais bloks paredzēts pastāvīgai izvietošanai noteiktā vietā un kurš nav paredzēts pārnēsāšanai, kā arī ir paredzēts izmantošanai ar ārēju displeju un tādām ārējām jeb perifērijas ierīcēm kā tastatūra un pele.
Šīs regulas vajadzībām ir noteiktas šādas galddatoru kategorijas:
a)
“A kategorijas” galddators ir galddators, kas neatbilst B, C vai D kategorijas galddatora definīcijai;
b)
“B kategorijas” galddators ir galddators ar:
(i)
diviem fiziskiem centrālā procesora kodoliem;
(ii)
vismaz diviem gigabaitiem (GB) sistēmas atmiņas;
c)
“C kategorijas” galddators ir galddators ar:
(i)
trim vai vairāk fiziskiem centrālā procesora kodoliem;
(ii)
konfigurāciju ar vismaz vienu no šādiem diviem parametriem:
-
vismaz diviem gigabaitiem (GB) sistēmas atmiņas un/vai
-
diskrēto grafikas karti (dGfx);
d)
“D kategorijas” galddators ir galddators ar:
(i)
vismaz četriem fiziskiem centrālā procesora kodoliem;
(ii)
konfigurāciju ar vismaz vienu no šādiem diviem parametriem:
-
vismaz četriem gigabaitiem (GB) sistēmas atmiņas un/vai
-
diskrēto grafikas karti (dGfx), kas atbilst G3 (ar FB datu platumu 128-biti), G4, G5, G6 vai G7 kategorijai;
6)
“integrētais galddators” ir dators, kurā dators un datora displejs funkcionē kā vienots bloks, kam maiņstrāva tiek pievadīta pa vienu kabeli. Ir divu veidu integrētie galddatori: 1) ražojums, kurā displejs un dators ir fiziski apvienoti vienā blokā; vai 2) ražojums, kurā displejs ir no datora atsevišķs komponents, bet ir savienots ar galveno korpusu ar līdzstrāvas barošanas kabeli. Integrētais galddators ir paredzēts pastāvīgai izvietošanai noteiktā vietā un nav paredzēts pārnēsāšanai. Integrētie galddatori galvenokārt nav paredzēti audiovizuālo signālu rādīšanai un uztveršanai.
Šīs regulas vajadzībām ir noteiktas šādas integrēto galddatoru kategorijas:
a)
“A kategorijas” integrētais galddators ir integrētais galddators, kas neatbilst B, C vai D kategorijas integrētā galddatora definīcijai;
b)
“B kategorijas” integrētais galddators ir integrētais galddators ar:
(i)
diviem fiziskiem centrālā procesora kodoliem;
(ii)
vismaz diviem gigabaitiem (GB) sistēmas atmiņas;
c)
“C kategorijas” integrētais galddators ir integrētais galddators ar:
(i)
trim vai vairāk fiziskiem centrālā procesora kodoliem;
(ii)
konfigurāciju ar vismaz vienu no šādiem diviem parametriem:
-
vismaz diviem gigabaitiem (GB) sistēmas atmiņas un/vai
-
diskrēto grafikas karti (dGfx);
d)
“D kategorijas” integrētais galddators ir integrētais galddators ar:
(i)
vismaz četriem fiziskiem centrālā procesora kodoliem;
(ii)
konfigurāciju ar vismaz vienu no šādiem diviem parametriem:
-
vismaz četriem gigabaitiem (GB) sistēmas atmiņas un/vai
-
diskrēto grafikas karti (dGfx), kas atbilst G3 (ar FB datu platumu 128-biti), G4, G5, G6 vai G7 kategorijai;
7)
“piezīmjdators” ir dators, kas tieši paredzēts, lai tas būtu pārnesams un to varētu darbināt ilgāku laiku vai nu ar tiešu savienojumu ar maiņstrāvas barošanas avotu, vai bez tā. Piezīmjdatoriem izmanto integrētu displeju ar ekrāna redzamās daļas izmēru vismaz 22,86 cm (9 collas) apmērā, un tie spēj darboties ar integrētu akumulatoru vai citu pārnesamu barošanas avotu.
Piezīmjdatori ietver arī turpmāk nosauktos paveidus:
a)
“planšetdators” ir ražojums, kas ir piezīmjdatora paveids, kurš ietver gan pievienotu skārienjutīgu ekrānu, gan pievienotu fizisku tastatūru;
b)
“ievadvirsmas dators” ir piezīmjdatora paveids, kurš ietver integrētu skārienjutīgu ekrānu, bet kuram nav pastāvīgi pievienotas fiziskas tastatūras;
c)
“mobilais vienkāršotais klientdators” ir piezīmjdatora paveids, kurš primārās funkcionalitātes nodrošināšanai izmanto savienojumu ar attālinātiem skaitļošanas resursiem (piemēram, ar datora serveri, attālinātu darbstaciju) un kuram nav ražojumā integrēta rotācijas tipa datu nesēja.
Šīs regulas vajadzībām ir noteiktas šādas piezīmjdatoru kategorijas:
a)
“A kategorijas” piezīmjdators ir piezīmjdators, kas neatbilst B, C vai D kategorijas piezīmjdatora definīcijai;
b)
“B kategorijas” piezīmjdators ir piezīmjdators, kam ir vismaz viena diskrētā grafikas karte (dGfx);
c)
“C kategorijas” piezīmjdators ir piezīmjdators ar vismaz vienu no šādiem parametriem:
a)
vismaz diviem fiziskiem centrālā procesora kodoliem;
b)
vismaz diviem gigabaitiem (GB) sistēmas atmiņas;
c)
diskrēto grafikas karti (dGfx), kas atbilst G3 (ar FB datu platumu 128-biti), G4, G5, G6 vai G7 kategorijai.
Ražojumus, kuri citādā ziņā atbilstu piezīmjdatora definīcijai, bet kuru patērētā jauda dīkstāves režīmā ir mazāka par 6 W, neuzskata par piezīmjdatoriem šīs regulas izpratnē;
8)
“vienkāršotais klienta galddators” ir dators, kas primārās funkcionalitātes nodrošināšanai izmanto savienojumu ar attālinātiem skaitļošanas resursiem (piemēram, ar datora serveri, attālinātu darbstaciju) un kam nav ražojumā integrēta rotācijas tipa datu nesēja. Vienkāršotā klienta galddatora galvenajam blokam jābūt paredzētam izmantošanai pastāvīgā atrašanās vietā (piemēram, uz rakstāmgalda), nevis pārvietošanai. Vienkāršotie klienta galddatori spēj izvadīt informāciju vai nu uz ārēja, vai iekšēja displeja, ja tāds ir ietverts ražojumā;
9)
“darbstacija” ir jaudīgs, vienam lietotājam paredzēts dators, ko galvenokārt izmanto grafikas lietojumiem, datorizētajai projektēšanai, programmatūras izstrādei, finanšu un zinātniskiem lietojumiem, kā arī citiem uzdevumiem, kuru izpildei vajadzīga augsta skaitļošanas jauda, un kam ir šādi parametri:
a)
tās vidējais starpatteiču laiks (MTBF) ir vismaz 15 000 stundu;
b)
tai ir kļūdu labojošais kods (ECC) un/vai buferatmiņa;
c)
tai ir trīs no šiem pieciem parametriem:
1)
tai ir papildu barošanas izvads jaudīgas grafikas kartes atbalstam (piemēram, (PCI)-E 6 kontakttapu 12 V papildu barošanas izvads);
2)
papildus grafikas kartes(-u) slotam(-iem) un/vai PCI-X atbalstam uz sistēmas mātesplates ir vismaz lx4 PCI-E standarta ligzda;
3)
tā neatbalsta vienveida atmiņas piekļuves (UMA) grafiku;
4)
uz tās ir pieci vai vairāk nekā pieci PCI, PCI-E vai PCI-X sloti;
5)
tā spēj nodrošināt daudzprocesoru atbalstu diviem vai vairāk centrālajiem procesoriem (jāatbalsta fiziski atsevišķi centrālie procesori/ligzdas, t. i., parametram nav atbilstības, ja ir nodrošināts atbalsts vienam daudzkodolu centrālajam procesoram);
10)
“mobilā darbstacija” ir jaudīgs vienam lietotājam paredzēts dators, ko galvenokārt izmanto grafikas lietojumiem, datorizētajai projektēšanai, programmatūras izstrādei, finanšu un zinātniskiem lietojumiem, kā arī citiem uzdevumiem, kuru izpildei vajadzīga augsta skaitļošanas jauda, izņemot spēļu spēlēšanu, un kas tieši paredzēts, lai tas būtu pārnesams un to varētu darbināt ilgāku laiku vai nu ar tiešu savienojumu ar maiņstrāvas barošanas avotu, vai bez tā. Mobilās darbstacijas izmanto integrētu displeju, un tās spēj darboties ar integrētu akumulatoru vai citu pārnesamu barošanas avotu. Lielākajai daļai mobilo darbstaciju ir ārējs barošanas avots, integrēta tastatūra un rādītājierīce.
Mobilajai darbstacijai ir šādi parametri:
a)
tās vidējais starpatteiču laiks (MTBF) ir vismaz 13 000 stundu;
b)
tai ir vismaz viena diskrētā grafikas karte (dGfx), kas atbilst G3 (ar FB datu platumu 128-biti), G4, G5, G6 vai G7 kategorijai;
c)
tā atbalsta triju vai vairāk iekšējās atmiņas ierīču ievietošanu;
d)
tā atbalsta sistēmas atmiņu vismaz 32 GB apmērā;
11)
“mazserveris” ir datora veids, kurā parasti izmanto galddatora komponentus galddatora korpusā, bet kuru galvenokārt paredzēts lietot kā datu glabāšanas resursdatoru citiem datoriem un kurš ir paredzēts tādiem uzdevumiem kā tīkla infrastruktūras pakalpojumu nodrošināšana un datu/multivides failu mitināšana, kā arī kuram ir šādi parametri:
a)
tam ir pjedestāla tipa, torņa tipa vai cita veida korpuss, kas līdzīgs galddatora korpusam un nodrošina, ka visi datu apstrādes, glabāšanas un tīkla saskarnes komponenti ir ievietoti vienā korpusā;
b)
tas paredzēts ekspluatācijai 24 stundas diennaktī un septiņas dienas nedēļā;
c)
tas galvenokārt ir paredzēts ekspluatācijai vidē ar vairākiem lietotājiem, vienlaikus apkalpojot vairākus caur tīklu pieslēgtus klientdatorus;
d)
ja to laiž tirgū kopā ar operētājsistēmu, šai operētājsistēmai jābūt paredzētai mājas serverim vai mazjaudīga servera lietojumiem;
e)
to tirgū nelaiž ar diskrēto grafikas karti (dGfx), kas atbilst kādai no kategorijām, izņemot G1;
12)
“asmenssistēma un komponenti” ir sistēma, ko veido korpuss (asmenskorpuss), kurā tiek ievietotas dažādu veidu asmensatmiņas un asmensserveri. Korpuss nodrošina kopīgotus resursus, no kuriem ir atkarīgi serveri un atmiņas. Asmenssistēmas ir paredzētas kā mērogojams risinājums, lai apvienotu vairākus datoru serverus vai atmiņas blokus vienā korpusā, un izstrādātas tā, lai tehniskie darbinieki varētu ērti pievienot vai apmainīt (karstā pārnešana) asmeņus (piemēram, asmensserverus);
13)
“servera ierīce” ir datora serveris, kam komplektā ir iepriekš uzinstalēta operētājsistēma un lietojumprogrammatūra, kuru izmanto, lai veiktu konkrētu funkciju vai cieši saistītu funkciju kopumu. Servera ierīce nodrošina pakalpojumus ar viena vai vairāku tīklu starpniecību, un to parasti pārvalda ar tīmekļa vai komandrindas saskarni. Servera ierīces aparatūras un programmatūras konfigurācijas pielāgo piegādātājs, lai tās pildītu konkrētu uzdevumu, tostarp tīkla vai atmiņas pakalpojumu, un servera ierīces nav paredzētas lietotāja nodrošinātas programmatūras palaišanai;
14)
“vairākmezglu serveris” ir sistēma, ko veido korpuss, kurā ir ievietoti divi vai vairāk neatkarīgi datoru serveri (vai mezgli), kas kopīgi izmanto vienu vai vairākus barošanas avotus. Kopīgā barošana visiem mezgliem tiek sadalīta ar kopīga(-u) barošanas avota(-u) starpniecību. Vairākmezglu serveris ir paredzēts un konstruēts kā viens korpuss un nav paredzēts karstajai pārnešanai;
15)
“divmezglu serveris” ir kopīga vairākmezglu servera konfigurācija, kam ir divi servera mezgli;
16)
“datora serveris ar vairāk nekā četrām procesora ligzdām” ir datora serveris, kam ir vairāk nekā četras saskarnes, kuras paredzētas procesora instalēšanai;
17)
“spēļu konsole” ir no elektrotīkla darbināma atsevišķa ierīce, kuras galvenā funkcija ir videospēļu spēlēšanas nodrošināšana. Spēļu konsole parasti ir paredzēta informācijas izvadīšanai uz ārējā displeja kā galvenā spēles spēlēšanas displeja. Spēļu konsoles parasti ietver centrālo procesoru, sistēmas atmiņu un diskrēto(-os) grafikas procesoru(-us) (GPU), kā arī var ietvert cietos diskus vai citas iekšējās atmiņas iespējas, arī optiskos diskus. Parasti spēļu konsolēm galvenās ievadierīces ir rokās turamas vadības ierīces vai citas interaktīvas vadības ierīces, nevis ārēja tastatūra vai pele. Spēļu konsoles parasti neietver tradicionālās personālo datoru operētājsistēmas, bet tā vietā izmanto konsolei īpaši paredzētas operētājsistēmas. Rokās turamas spēļu ierīces ar integrētu displeju kā galveno spēles spēlēšanas displeju, kuras galvenokārt darbojas ar integrētu akumulatoru vai citu pārnesamu barošanas avotu, nevis ar tiešu savienojumu ar maiņstrāvas barošanas avotu, uzskata par spēļu konsoles veidu;
18)
“dokstacija” ir diskrēts ražojums, kas paredzēts savienošanai ar datoru, lai pildītu tādas funkcijas kā savienojamības paplašināšana vai savienojumu konsolidēšana ar perifērijas ierīcēm. Dokstacijas var arī atvieglot iekšējo akumulatoru uzlādēšanu ar strāvu savienotā datorā;
19)
“centrālais procesors” (CPU) ir datora komponents, kas kontrolē komandu interpretāciju un izpildi. CPU var ietvert vienu vai vairākus fiziskos procesorus, ko sauc par “izpildes kodoliem”. Izpildes kodols ir fiziski klātesošs procesors. Papildu “virtuālie” vai “loģiskie” procesori, kas izriet no viena vai vairākiem izpildes kodoliem, nav fiziski kodoli. Procesora paketē, kas aizņem vienu CPU ligzdu, var būt vairāk nekā viens izpildes kodols. Izpildes kodolu kopējais skaits CPU ir to ierīču nodrošināto izpildes kodolu summa, kuras ir savienotas ar visām CPU fiziskajām ligzdām;
20)
“diskrētā grafikas karte” (dGfx) ir diskrēts iekšējais komponents, kam ir viens vai vairāki grafikas procesori (GPU), kuriem ir lokālās atmiņas kontrollera saskarne un lokāla grafikas apstrādes atmiņa, un kas ietilpst vienā no turpmākajām kategorijām:
a)
G1 (FB_BW ≤ 16);
b)
G2 (16 FB_BW ≤ 32);
c)
G3 (32 FB_BW ≤ 64);
d)
G4 (64 FB_BW ≤ 96);
e)
G5 (96 FB_BW ≤ 128);
f)
G6 (FB_BW 128 (ar FB datu platumu 192-biti));
g)
G7 (FB_BW 128 (ar FB datu platumu ≥ 192-biti)).
“Kadru bufera joslas platums” (FB _BW) ir datu apjoms, ko sekundē apstrādā visi diskrētie grafikas procesori diskrētajā grafikas kartē un ko aprēķina, izmantojot šādu formulu:
,
kur:
a)
kadru bufera joslas platumu izsaka gigabaitos sekundē (GB/s);
b)
datu pārsūtīšanas ātrums ir faktiskā atmiņas datu frekvence (MHz);
c)
datu platums ir atmiņas kadru bufera (FB) datu platums, kas izteiks bitos (b);
d)
ar “8” aprēķins tiek konvertēts baitos;
e)
dalot ar 1 000, megabaiti tiek konvertēti gigabaitos;
21)
“iekšējā atmiņa” ir datora iekšējais komponents, kas nodrošina energoneatkarīgu atmiņu datu glabāšanai;
22)
“ražojuma veids” ir galddators, integrētais galddators, piezīmjdators, vienkāršotais klienta galddators, darbstacija, mobilā darbstacija, mazserveris, datora serveris, asmenssistēma un komponenti, vairākmezglu serveris, servera ierīce, spēļu konsole, dokstacija, iekšējais barošanas avots vai ārējais barošanas avots;
23)
“displeja miega režīms” ir jaudas režīms, kurā displejs pāriet, saņemot signālu no pievienotas ierīces vai iekšēju stimulu (piemēram, no taimera vai aizņemtības sensora). Displejs var pāriet šajā režīmā, saņemot signālu, ko rada lietotāja ievaddarbības. Ražojumam ir jāaktivizējas, saņemot signālu no pievienotas ierīces, tīkla, tālvadības ierīces un/vai iekšēju stimulu. Kamēr ražojums atrodas šajā režīmā, tas neatveido redzamu attēlu; vienīgais iespējamais izņēmums ir lietotājorientētas funkcijas vai aizsargfunkcijas, piemēram, informācijas par ražojumu vai statusa attēlošana, vai uz sensoriem balstītas funkcijas.
Papildu definīcijas pielikumos izmantotajiem terminiem ir noteiktas I pielikumā.
3. pants
Ekodizaina prasības
Ekodizaina prasības datoriem un datoru serveriem ir noteiktas II pielikumā.
Datoru un datoru serveru atbilstību piemērojamām ekodizaina prasībām novērtē saskaņā ar III pielikumā paredzētajām metodēm.
4. pants
Grozījums Regulā (EK) Nr. 1275/2008
Regulas (EK) Nr. 1275/2008 I pielikuma 2. punktu aizstāj ar šādu:
“2.
Informācijas tehnoloģijas iekārta, kas paredzēta izmantošanai galvenokārt mājas apstākļos, bet izņemot galddatorus, integrētos galddatorus un piezīmjdatorus, kā noteikts Komisijas Regulā (ES) Nr. 617/2013 (6).
5. pants
Regulas (EK) Nr. 278/2009 piemērošana
Regulas (EK) Nr. 278/2009 2. panta 1. punkta g) apakšpunktu aizstāj ar šādu:
“g)
ir paredzēts izmantošanai ar Regulas (EK) Nr. 1275/2008 2. panta 1. punktā minētajām elektriskajām un elektroniskajām mājsaimniecības un biroja iekārtām vai ar Komisijas Regulā (ES) Nr. 617/2013 (7) noteiktajiem datoriem.
6. pants
Atbilstības novērtēšana
Atbilstības novērtēšanas procedūra, kas minēta Direktīvas 2009/125/EK 8. pantā, ir konstrukcijas iekšējās kontroles jeb iekšējā dizaina kontroles sistēma, kura noteikta minētās direktīvas IV pielikumā, vai atbilstības noteikšanas vadības sistēma, kas noteikta minētās direktīvas V pielikumā.
7. pants
Tirgus uzraudzība un pārbaudes procedūra
Tirgus uzraudzību īsteno saskaņā ar Direktīvā 2009/125/EK paredzētajiem noteikumiem.
Datoru un datoru serveru atbilstību piemērojamām ekodizaina prasībām pārbauda saskaņā ar šīs regulas III pielikuma 2. punktā noteikto pārbaudes procedūru.
8. pants
Indikatīvie kritēriji
Šīs regulas pieņemšanas laikā tirgū pieejamajiem ražojumiem un tehnoloģijām ar labākajiem raksturlielumiem indikatīvie kritēriji ir norādīti IV pielikumā.
9. pants
Pārskatīšana
Komisija šo regulu pārskata un par pārskatīšanas rezultātiem ziņo Ekodizaina apspriežu forumam ne vēlāk kā pēc trīsarpus gadiem pēc tās stāšanās spēkā, ņemot vērā tehnoloģiju attīstību.
Ņemot vērā tehnoloģiju straujo attīstību, šajā pārskatīšanā ņem vērā programmas Energy Star attīstību un iespējas noteikt stingrākas ekodizaina prasības, lai būtiski samazinātu vai likvidētu energopatēriņa kvotas, it sevišķi attiecībā uz diskrētajām grafikas kartēm (dGfx), un lai atjauninātu definīcijas/darbības jomu, kā arī ņem vērā iespēju pievērsties jautājumam par integrēto displeju energopatēriņu.
Turklāt pārskatīšanā īpaši aplūko dažādus aprites cikla posmus, iespēju noteikt un piemērot ekodizaina prasības citiem tādiem būtiskiem vides aspektiem kā troksnis, materiālu izmantošanas efektivitāte, ietverot prasības par ilgderīgumu, demontēšanas iespējām, pārstrādes iespējām, standartizētām saskarnēm uzlādes ierīcēm, kā arī informācijas prasības par konkrētu svarīgu izejvielu saturu un ielādes ciklu minimālo skaitu, kā arī par akumulatora aizvietošanas jautājumiem.
10. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
II pielikuma 3. un 6.1. punktu piemēro, sākot no regulas stāšanās spēkā dienas.
II pielikuma 1.1., 1.3., 2., 4., 5.1., 5.2., 6.2.1., 6.2.2., 6.2.3., 6.2.4., 6.2.5., 6.2.6., 7.1., 7.2. un 7.3. punktu piemēro, sākot no 2014. gada 1. jūlija.
II pielikuma 1.2. un 1.4. punktu piemēro, sākot no 2016. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 26. jūnijā

Labels: 14
20
7
3
12